NÁRODNÁ RADA SLOVENSKEJ REPUBLIKY

IV. volebné obdobie

xxxx

## Návrh

**poslancov Národnej rady Slovenskej republiky Rudolfa PUČÍKA a Emila VESTENICKÉHO**

 **na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 595/2003 Z. z. v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z. , zákona č. 465/2008 Z. z., zákona 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona, zákona č. 185/2009 Z. z. č. 504/2009 Z. z. a zákona č. 563/2009 Z. z., sa dopĺňa takto:

 V § 9 ods. 2 písmeno e) sa na konci pripájajú tieto slová „plnenia poskytované v cudzej mene vojakom ozbrojených síl, ktorí sú vyslaní mimo územia Slovenskej republiky podľa osobitného predpisu47a) a plnenia poskytované v cudzej mene zamestnancom plniacim úlohy mimo územia Slovenskej republiky v rámci mierových síl Organizácie Spojených národov a vojenských misií medzinárodných organizácií,47b)“.

 Poznámky pod čiarou k odkazom č. 47a) a 47b) znejú:

„47a/ § 4 ods. 3 zákona č. 321/2002 Z. z. o ozbrojených silách Slovenskej republiky v znení neskorších predpisov.

47b/ Nariadenie vlády Slovenskej republiky č. 122/2009 Z. z., ktorým sa ustanovuje suma zahraničného príspevku, kategórie operácií v závislosti od miery rizík a ďalšie podrobnosti súvisiace s poskytovaním zahraničného príspevku.“.

# Čl. II

 Tento zákon nadobúda účinnosť 1. júla 2010.

**Dôvodová správa**

Zahraničný príspevok sa profesionálnym vojakom poskytuje od roku 1992. Od začiatku jeho poskytovania bol oslobodený od dane z príjmov, najskôr zákonom č. 286/1992 Zb. o daniach z príjmov, neskôr podľa § 4 ods. 2 písm. d) zákona č. 366/1999 Z. z. o daniach z príjmov. Oslobodenie zahraničného príspevku od dane z príjmov sa nepremietlo do zákona č. 595/2003 Z. z. o dani z príjmov, ktorý nadobudol účinnosť od 1. januára 2004. Uplatnením zákona č. 595/2003 Z. z. o dani z príjmov reálne poklesla úroveň poskytovaných zahraničných príspevkov.

 Zamestnancom zahraničnej služby, ktorým sa poskytoval tzv. delený plat podľa § 98 zákona č. 312/2001 Z. z., a ktorí mali od dane oslobodenú časť platu poskytovanú v cudzej mene, sa zmenil od 1. januára 2004 pomer deleného platu zo 43 % (cudzia mena) a 57 % (slovenská mena) na pomer 60 % (cudzia mena) a 40 % (slovenská mena), čím sa im kompenzoval reálny pokles príjmu. V súčasnosti sa zahraničný príspevok poskytuje zamestnancovi pri výkone práce vo verejnom záujme vyslanému mimo územia Slovenskej republiky na účely humanitárnej pomoci, mierovej pozorovateľskej misie, vojenskej operácie alebo v rámci plnenia záväzku z medzinárodnej zmluvy o spoločnej obrane proti napadnutiu podľa nariadenia vlády č. 122/2009 Z. z., ktoré je vydané podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (§ 24 ods. 5).

 Počas oficiálnej návštevy profesionálnych vojakov v operácii ISAF v Afganistane 24. novembra 2008, ktorej sa zúčastnili poslanci Národnej rady Slovenskej republiky, členovia výboru pre obranu a bezpečnosť a zástupca ministerstva financií, vzniesli profesionálni vojaci požiadavku oslobodiť opätovne zahraničný príspevok od dane z príjmov.

 Prítomní predstavitelia politického a spoločenského života prisľúbili podporiť takýto návrh.

 Navrhovanou úpravou sa sleduje cieľ zvýšiť motiváciu profesionálnych vojakov, ktorí vykonávajú funkcie v najnáročnejších podmienkach s vysokou mierou ohrozenia zdravia alebo straty života. Títo profesionálni vojaci reprezentujú svoju vlasť profesionálne a zodpovedne a o ich službe v prospech mieru sa hovorí na všetkých medzinárodných fórach s najväčšou úctou.

 Oslobodenie zahraničného príspevku od dane možno realizovať priamou novelou zákona č. 595/2003 Z. z. o daniach z príjmov

 Úprava sa dotkne približne 560 profesionálnych vojakov. Z celkového počtu bude v operácii ISAF v Afganistane, ktorá je z pohľadu úloh, ktoré ozbrojené sily Slovenskej republiky plnia v oblasti medzinárodného krízového manažmentu najnáročnejšia, pôsobiť až 246 profesionálnych vojakov. Výška zahraničných príspevkov pre profesionálnych vojakov je ustanovená služobným predpisom diferencovane podľa náročnosti vykonávaných funkcií a podľa rizikových podmienok, za ktorých je štátna služba vykonávaná. Pre informáciu uvádzam, že v operácii ISAF v Afganistane je rozpätie zahraničných príspevkov od 1930 do 3050 eur mesačne. Zo zahraničných príspevkov odvedie Ministerstvo obrany Slovenskej republiky do štátneho rozpočtu ročne daň vo výške približne 1 659 tis. eur. Oslobodením zahraničného príspevku od dane z príjmov by sa o túto sumu znížili príjmy štátneho rozpočtu.

 Navrhovaný cieľ sa dosiahne úpravou § 9 ods. 2 písmeno e) zákona o dani z príjmov.

 Návrh zákona je v súlade s Ústavou Slovenskej republiky a zákonmi Slovenskej republiky, ako aj s medzinárodnými zmluvami, ktorými je Slovenská republika viazaná.

**Osobitná časť**

**K Čl. I.**

 Uvedeným ustanovením sa dopĺňajú príjmy oslobodené od dane o plnenia poskytované v cudzej mene vojakom ozbrojených síl, ktorí sú vyslaní mimo územia Slovenskej republiky

**K Čl. II**

 Účinnosť zákona sa ustanovuje na 1. júla 2010.

**Doložka zlučiteľnosti**

**právneho predpisu**

**s právom Európskych spoločenstiev a právom Európskej únie**

**1. Predkladatelia právneho predpisu:** poslanci Národnej rady SR **Rudolf PUČÍK a Emil VESTENICKÝ**

**2. Názov návrhu právneho predpisu:** Návrh zákona , ktorým sa dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov

**3. Problematika návrhu právneho predpisu:**

 a) je upravená v práve Európskych spoločenstiev

*- primárnom*

- čl. 90 až 93 Zmluvy o založení Európskeho spoločenstva v platnom znení

*- sekundárnom*

- smernica Rady 90/434/EHS z 23. júla 1990 o spoločnom systéme zdaňovania pri zlúčeniach, rozdeleniach, prevodoch majetku a výmene akcií týkajúcich sa spoločností rôznych členských štátov v platnom znení (Mimoriadne vydanie Ú.v. EÚ, kap. 9/ zv.1),

- smernica Rady 90/435/EHS z 23. júla 1990 o spoločnom systéme zdaňovania uplatňovanom v prípade materských spoločností a dcérskych spoločností v rozličných členských štátoch v platnom znení (Mimoriadne vydanie Ú.v. EÚ, kap. 9/ zv. 1),

- smernica Rady 2003/48/ES z 3. júna 2003 o zdaňovaní príjmu z úspor v podobe výplaty úrokov v platnom znení (Mimoriadne vydanie Ú.v. EÚ, kap. 9/ zv. 1),

- smernica Rady 2003/49/ES z 3. júna 2003 o spoločnom systéme zdaňovania uplatňovanom na výplaty úrokov a licenčných poplatkov medzi združenými spoločnosťami rôznych členských štátov v platnom znení (Mimoriadne vydanie Ú.v. EÚ, kap. 9/ zv. 1),

- štvrtá smernica Rady 78/660/EHS z 25. júla 1978 o ročnej účtovnej závierke niektorých typov spoločností, vychádzajúca z článku 54 ods. 3 písm. g) zmluvy (Mimoriadne vydanie Ú.v. EÚ, kap. 17/ zv. 1),

- smernica Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS ( Ú.v. EÚ L 157, 9.6.2006).

b) nie je upravená v práve Európskej únie

c) je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

 - rozhodnutie Súdneho dvora Európskych spoločenstiev vo veci C - 28/95, A. Leur-Bloem v. Inspecteur der Belastingdienst/Ondernemingen Amsterdam 2, rok 1997, Zb.roz. ESD ( I-04161),

 - rozhodnutie Súdneho dvora Európskych spoločenstiev vo veci C - 43/2000, Andersen og Jensen ApS v. Skatteministeriet, rok 2002, Zb.roz. ESD ( I- 00379),

 - rozhodnutie Súdneho dvora Európskych spoločenstiev vo veci C - 375/98, Ministério Público and Fazenda Pública v. Epson Europe BV, rok 2000, Zb.roz. ESD ( I- 04243),

 - rozhodnutie Súdneho dvora Európskych spoločenstiev vo veci C - 294/99, Athinaiki Zythopoiia AE v. Elliniko Dimosio, rok 2001, Zb.roz. ESD ( I- 06797).

 - rozhodnutie Súdneho dvora Európskych spoločenstiev vo veci C - 386/04, Centro di Musicologia Walter Stauffer v. Finanzamt München für Körperschaften, rok 2006, Zb.roz. ESD ( I -08203),

 - rozhodnutie Súdneho dvora Európskych spoločenstiev vo veci C - 27/07, Banque Fédérative du Crédit Mutuel v. Ministre de l’Économie, des Finances et de l’Industrie, rok 2008, Zb.roz. ESD ( I - 02067).

**4. Záväzky Slovenskej republiky vo vzťahu k Európskym spoločenstvám a Európskej únii:**

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca

bezpredmetné

b) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení

 Proti SR boli začaté konania o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení a to konania č. 2008/2058, 2008/2059, 2008/2238 a 2008/2308.

 c) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia

Smernica 2004/66/ES bola za MF SR úplne prebratá do zákona č. 8/2008 Z.z. o poisťovníctve a o zmene a doplnení niektorých zákonov v znení neskorších predpisov a do zákona č. 222/2004 Z.z. o dani z pridanej hodnoty v znení neskorších predpisov. Smernica 2006/98/ES bola prebratá do zákona č. 222/2004 Z.z. o dani z pridanej hodnoty v znení neskorších predpisov.

Smernice 90/434/EHS a 90/435/EHS boli prebraté do zákona č. 595//2003 Z. z. o dani z príjmov v znení neskorších predpisov. Smernica 78/660/EHS bola prebratá do zákona č. 431/2002 Z.z. o účtovníctve v znení neskorších predpisov.

Smernica 2006/43/ES bola prebratá do zákona č. 431/2002 Z.z. o účtovníctve v znení neskorších predpisov a do zákona č. 540/2007 Z.z. o audítoroch, audite a dohľade nad výkonom auditu a o zmene a doplnení zákona č. 431/2002 Z.z. o účtovníctve v znení neskorších predpisov.

**5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

Stupeň zlučiteľnosti - úplný

**6. Gestor a spolupracujúce rezorty:**

**Doložka o posúdení vplyvov**

**1. Vplyvy na verejné financie:**

Návrh zákona má vplyv na verejné financie.

Navrhovaná zmena zákona súvisiaca s oslobodením zahraničného príspevku profesionálnych vojakov od dane z príjmov si v roku 2010 vyžiada zníženie príjmov rozpočtu verejnej správy o cca 1,6 mil. €. Výška zníženia príjmov rozpočtu verejnej správy závisí od počtu vysielaných vojakov a od celkovej sumy zahraničného príspevku vyplácaného zo štátneho rozpočtu. Za súčasných podmienok by v rokoch 2011 – 2013 oslobodenie zahraničného príspevku od dane predstavovalo zníženie príjmov o 1,6 mil. € ročne.

**2. Vplyvy na obyvateľov, hospodárenie podnikateľskej sféry a iných právnických osôb:**

Návrh zákona nemá vplyv na obyvateľov, hospodárenie podnikateľskej sféry a iných právnických osôb.

**3. Vplyvy na životné prostredie:**

Návrh zákona nemá vplyv na životné prostredie.

**4. Vplyvy na zamestnanosť:**

Návrh zákona nemá vplyv na zamestnanosť.

**5. Vplyvy na podnikateľské prostredie:**

Návrh zákona nemá vplyv na podnikateľské prostredie.